
Text rozhodnutia
Súd: Krajský súd Banská Bystrica Spisová značka: 20Sd/134/2016 Identifikačné číslo súdneho spisu: 6016200480 Dátum vydania rozhodnutia: 25. 01. 2017 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2017:6016200480.1 ROZSUDOK V MENE SLOVENSKEJ REPUBLIKY Krajský súd v Banskej Bystrici v konaní sudkyňou JUDr. Jarmilou Badíkovou v právnej veci navrhovateľa: J. A., nar. XX. F. XXXX, bytom Q. O. č. XXX, XXX XX Q. O., proti odporkyni: Sociálna poisťovňa, ul. 29. augusta č. 8, 813 63 Bratislava, o preskúmanie rozhodnutia o znížení sumy invalidného dôchodku takto r o z h o d o l : Rozhodnutie odporkyne č. XXX XXX XXXX X zo dňa 11. januára 2016 p o t v r d z u j e. Navrhovateľovi nepriznáva právo na náhradu trov konania. o d ô v o d n e n i e : Odporkyňa rozhodnutím č. XXX XXX XXXX X z 11.01.2016 podľa § 73, § 112 ods. 4 a 6, § 82 zákona č. 461/2003 Z. z. o sociálnom poistení znížila navrhovateľovi sumu invalidného dôchodku od 14.03.2016 na sumu 176,10 Eur mesačne s odôvodnením, že podľa posudku posudkového lekára sociálneho poistenia, pobočky Banská Bystrica zo dňa 09.12.2015 pokles schopnosti navrhovateľa vykonávať zárobkovú činnosť od 14.03.2016 je 50 %. Navrhovateľ podal proti tomuto rozhodnutiu v zákonom stanovenej lehote návrh na preskúmanie, v ktorom poukázal na svoj zlý zdravotný stav a žiadal o jeho opätovné posúdenie. Odporkyňa v písomnom stanovisku zo dňa 09.05.2016 uviedla právne a skutkové dôvody, pre ktoré žiadala napadnuté rozhodnutie potvrdiť ako vecne správne. Odporkyňa v stanovisku okrem iného uviedla, že na základe podaného opravného prostriedku bol zdravotný stav navrhovateľa opätovne posúdený posudkovým lekárom sociálneho poistenia SP, pobočky Banská Bystrica dňa 11.4.2016 a posudkovým lekárom sociálneho poistenia SP, ústredie dňa 28.4.2016. Posudkoví lekári sociálneho poistenia zotrvali na pôvodnom posudku, že navrhovateľ je od 24.10.2012 invalidný podľa ust. § 71 ods. 1 zákona s mierou poklesu schopnosti vykonávať zárobkovú činnosť 50 % v porovnaní so zdravou fyzickou osobou. Posudkoví lekári sociálneho poistenia v konaní predchádzajúcom vydaniu napadnutého rozhodnutia, ako aj v konaní o opravnom prostriedku na základe predložených odborných lekárskych nálezov a vlastného vyšetrenia vyhodnotili, že navrhovateľov zdravotný stav je zhoršený na úroveň invalidity od 24.10.2012 s mierou poklesu schopnosti vykonávať zárobkovú činnosť 50 % v porovnaní so zdravou fyzickou osobou. Navrhovateľ v konaní o opravnom prostriedku predloženými listinnými dôkazmi (najmä odbornými lekárskymi nálezmi) nepreukázal, že jeho zdravotný stav odôvodňuje vyššiu mieru poklesu schopnosti vykonávať zárobkovú činnosť v porovnaní so zdravou fyzickou osobou alebo zmenou dátumu vzniku invalidity. Krajský súd preskúmal napadnuté rozhodnutie a postup odporkyne pred jeho vydaním na pojednávaní dňa 25.01.2017 v zmysle § 250l OSP, oboznámil sa s pripojenými listinnými dôkazmi, vypočul odporkyňu, vec preskúmal v neprítomnosti navrhovateľa a dospel k záveru, že opravnému prostriedku navrhovateľa nie je možné vyhovieť. Súd ospravedlnil neprítomnosť navrhovateľa na pojednávaní a pri rozhodovaní vo veci prihliadol na dôvody uvedené v podanom opravnom prostriedku. Odporkyňa na pojednávaní sa plne pridržiavala písomného stanoviska SP zo dňa 9.5.2016, v ktorom je uvedené, že na základe opravného prostriedku navrhovateľa bol opätovne posúdený jeho zdravotný stav so záverom, že jeho miera poklesu schopnosti vykonávať zárobkovú činnosť je 50 %. Podľa § 71 ods. 1 zákona č. 461/2003 Z. z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Podľa ods. 2 cit. ust. dlhodobo nepriaznivý zdrav. stav je taký zdrav. stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Percentuálna miera poklesu zárobkovej činnosti podľa druhu zdravotného poistenia orgánov a systémov je uvedená v prílohe č. 4 k zákona č. 461/2003 Z.z. Posúdenie dlhodobosti nepriaznivého zdravotného stavu a jeho následkov na pracovnú schopnosť občana vyžaduje odborné lekárske vedomosti a vo veciach sociálneho poistenia aj pre účely súdneho konania ju vykonávajú posudkoví lekári. Podľa ust. § 153 ods. 5 zákona č. 461/2003 Z. z. lekársku posudkovú činnosť dôchodkového poistenia vykonáva posudkový lekár sociálneho poistenia príslušnej pobočky a posudkový lekár sociálneho poistenia ústredia Sociálnej poisťovne. Z hľadiska kritérií stanovených pre invaliditu podľa zákona č. 461/2003 Z. z. na základe opravného prostriedku posúdil zdravotný stav navrhovateľa posudkový lekár SP-ú so sídlom v Banskej Bystrici v posudku zo dňa 28.04.2016 pričom ako rozhodujúce zdravotné postihnutie uviedol: choroby podporného a pohybového aparátu, postihnutie končatín, stuhnutie horného členkového kĺbu v nepriaznivom postavení, kapitola XV, oddiel G, položka 54, písm. b/ so záverom, že navrhovateľ je invalidný podľa § 71 ods. 1 cit. zákona, pretože pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou, miera poklesu schopnosti navrhovateľa vykonávať zárobkovú činnosť je 50 %. Posudkový lekár v posudku uviedol, že navrhovateľ trpí aj na tieto ochorenia: vred dolnej končatiny nezatriedený inde, obezita - K., struma eufunkčná, hypogonadizmus. V celkovom posudku ďalej uviedol, že navrhovateľ bol uznaný za invalidného 27.7.2010 pre chronický hnisavý zápal kostí (osteomyelitídu), ktorá vznikla po úraze a zlomenine predkolenia vrátane členka pri sekundárnom hojení rany. Menovaný v XX/XXXX utrpel úraz na F. s viacpočetnými poraneniami, pre ktoré bol dlho v liečbe úrazového chirurga. Zlomenina pravého členka a pravej lopatky boli riešené operačne. Po zlomenine lopatiek je hybnosť plná, nemá funkčný deficit. Stav po zlomenine pravého predkolenia vrátane členka bol s komplikovaným hojením pri rozsiahlom kožnom defekte, ktorý bol infikovaný. Pre uvedenú infekciu bol opakovane liečený antibiotikami a následne aj chirurgickým zákrokom s odstránením odumretých častí tkaniva a odstránením laterálneho členku. Ako trvalý následok po uvedenej zlomenine vrátane členka je obmedzenie hybnosti v pravom členku, výrazne je obmedzená plantárna aj dorzálna flexia členkového kĺbu. Pre ponámahové bolesti v pravom členku úrazový chirurg zvažoval urobiť dézu (znehybnenie v pravom členku). Uvedený zákrok zatiaľ nebol vykonaný. V priebehu roku 2014 bol v starostlivosti kožného lekára pre defekt kože čo dermatovenerológ hodnotil ako vred predkolenia. Od r. 2014 nie je v starostlivosti kožného lekára, nakoľko vred predkolenia sa zhojil a v priebehu roku 2015 nedošlo k opätovnému otvoreniu vredu predkolenia. Od r. 2012 menovaný nie je v starostlivosti úrazového chirurga, nakoľko stav po zlomenine pravého členka je trvalý s obmedzením hybnosti v pravom členku. Miera poklesu schopnosti vykonávať zárobkovú činnosť pri uvedenom zdravotnom postihnutí je naďalej 50 %. Ostatné ochorenia uvedené pod chorou v lekárskej správe vyššie sú posudkovo nezávažné, nezvyšujú mieru poklesu schopnosti vykonávať zárobkovú činnosť. Posudkový lekár v pracovnej rekomandácii uviedol, že navrhovateľ môže vykonávať práce bez zvýšenej fyzickej námahy spojenej s dlhodobým chodením státím, dvíhaním a nosením ťažkých bremien. Týmto posudkom boli potvrdené závery posudku vyhotoveného posudkovým lekárom SP pobočky Banskej Bystrici, ktorý bol podkladom pre napadnuté rozhodnutie a ktorým bola navrhovateľovi určená miera poklesu schopnosti vykonávať zárobkovú činnosť stanovená na 50 %. Posudkový lekár pobočky spísal s navrhovateľom zápisnicu o ústnom pojednávaní v súlade s § 189 zákona č. 461/2003 Z. z. o sociálnom poistení a navrhovateľ bol informovaný o všetkých skutočnostiach, ktoré sa týkajú posúdenia zdravotného stavu, posudku a miery poklesu schopnosti vykonávať zárobkovú činnosť. Posudkový lekár spísal aj odborný posudok o invalidite. Podľa ust. § 132 O.s.p. dôkazy súd hodnotí podľa svojej úvahy, a to každý dôkaz jednotlivo a všetky dôkazy v ich vzájomnej súvislosti; pritom starostlivo prihliada na všetko, čo vyšlo za konania najavo, včítane toho, čo uviedli účastníci. Krajský súd hodnotil napadnuté rozhodnutie, posudky posudkových lekár na pojednávaní v zmysle citovaných ustanovení a nadobudol presvedčenie, že rozhodnutie spĺňa náležitosti stanovené zákonom a že posudky boli vypracované po náležitom lekárskom vyšetrení, po zvážení všetkých okolností namietaných navrhovateľom a že závery vychádzajú zo súčasného zdravotného stavu navrhovateľa. Krajský súd považoval posudky za objektívne, komplexné a presvedčivé a preto akceptoval ich závery. Vzhľadom na zhodnosť záverov posudkov ohľadne zdravotného postihnutia navrhovateľa, súd dospel k záveru, že zistený skutkový stav u navrhovateľa nespĺňa požiadavky pre priznanie väčšieho percenta miery poklesu schopnosti vykonávať zárobkovú činnosť a preto napadnuté rozhodnutie odporkyne potvrdil ako zákonné a vecne správne. Navrhovateľ nepredložil súdu lekárske nálezy, ktoré by spochybnili vierohodnosť a odbornosť záverov posudkových lekárov. Pre komplexné posúdenie veci súd považuje za potrebné uviesť, že v prípade zhoršenia zdravotného stavu navrhovateľ môže kedykoľvek požiadať príslušnú pobočku SP o prehodnotenie svojho zdravotného stavu, v danom prípade pre potrebu zvýšenia miery poklesu schopnosti vykonávať zárobkovú činnosť. Súd náhradu trov konania posúdil podľa § 250l ods. 2 v spojitosti s § 250k ods. 1 OSP, navrhovateľ v konaní nebol úspešný a preto mu súd nepriznal právo na náhradu trov konania. Poučenie: Proti tomuto rozhodnutiu je prípustné odvolanie do 15 dní odo dňa jeho doručenia, písomne vo dvoch vyhotoveniach, prostredníctvom konajúceho súdu na Najvyšší súd SR v Bratislave. Odvolanie je možné podať len z dôvodov uvedených v ust. § 205 ods. 2 O.s.p. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom roz- sahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2017:6016200480.1 (dáta aktuálne k 15. 11. 2026). Záväzné je znenie zverejnené súdom.




